“เอสไอเอสบี” เคาะราคาขายหุ้น “IPO” 5.20 บ. เปิดจอง 22-23,26 พ.ย.นี้
"เอสไอเอสบี" หรือ SISB เป็นผู้รับใบอนุญาตจัดตั้งโรงเรียน และให้บริการเกี่ยวกับการศึกษา เคาะราคาขายหุ้น “IPO” 260 ล้านหุ้นที่ 5.20 บ./หุ้น ลุยเทรด mai เปิดจอง 22-23,26 พ.ย.นี้ โดยมี บล.ฟินันเซีย ไซรัส เป็นที่ปรึกษาทางการเงิน
20 พ.ย. 2561

บริษัท เอสไอเอสบี จำกัด (มหาชน) หรือ SISB ระบุว่า บริษัทกำหนดราคาเสนอขายหุ้นสามัญเพิ่มทุนต่อประชาชนทั่วไปครั้งแรก (IPO) จำนวน 260,000,000 หุ้น ราคาหุ้นละ 5.20 บาท จากมูลค่าที่ตราไว้หุ้นละ 0.50 บาท แบ่งเป็นหุ้นสามัญเพิ่มทุนจำนวน 234,000,000 หุ้นเสนอขายต่อประชาชน และหุ้นสามัญเพิ่มทุนจำนวน 26,000,000 หุ้น
โดยเสนอขายต่อกรรมการ ผู้บริหาร และพนักงานของบริษัทฯ และบริษัทย่อยและบุคลากรของโรงเรียนที่บริษัทเป็นผู้รับใบอนุญาต ระยะเวลาเสนอขายหุ้นวันที่ 22-23 และ 26 พ.ย.61
ทั้งนี้บริษัทจะนำหุ้นสามัญเข้าจดทะเบียนในตลาดหลักทรัพย์เอ็ม เอ ไอ (mai) มี บล.ฟินันเซีย ไซรัส เป็นที่ปรึกษาทางการเงินและผู้จัดการการจัดจำหน่ายและรับประกันการจำหน่าย
อนึ่ง “เอสไอเอสบี” หรือ SISB เป็นผู้รับใบอนุญาตจัดตั้งโรงเรียนในระบบตามพระราชบัญญัติโรงเรียนเอกชน ประเภทโรงเรียนนานาชาติ และให้บริการด้านอื่นๆ ที่เกี่ยวข้องกับการศึกษา